b'\n_START_ARTICLE_\nApple I\n_START_SECTION_\nIstorija\n_START_PARAGRAPH_\nS. Vozniako draugas Stivas D\xc5\xbeobsas suman\xc4\x97 parduoti \xc5\xa1\xc4\xaf aparat\xc4\x85. Apple I buvo pirmasis Apple kompanijos produktas, tod\xc4\x97l \xc5\xa1io projekto finansavimui S. D\xc5\xbeobsas pardav\xc4\x97 vienintel\xc4\x99 susisiekimo priemon\xc4\x99 \xe2\x80\x93 Volkswagen Microbus, o S. Vozniakas pardav\xc4\x97 savo kalkuliatori\xc5\xb3 HP-65 u\xc5\xbe 500 JAV dol. Kompiuteris pirm\xc4\x85 kart\xc4\x85 pademonstruotas Savadarbi\xc5\xb3 kompiuteri\xc5\xb3 klube 1976 m. Palo Alte, Kalifornijoje._NEWLINE_Apple I 1976 m. liepos m\xc4\x97n. buvo parduodamas u\xc5\xbe 666, 66 JAV dol., nes S. Vozniakas \xe2\x80\x9em\xc4\x97go pasikartojan\xc4\x8dius skai\xc4\x8dius\xe2\x80\x9c. Prie\xc5\xa1ingai, nei kiti m\xc4\x97g\xc4\x97j\xc5\xb3 kurti kompiuteriai, kurie buvo parduodami kaip detali\xc5\xb3 ir komponent\xc5\xb3 rinkiniai, Apple I buvo visi\xc5\xa1kai surinkta monta\xc5\xbein\xc4\x97 plok\xc5\xa1t\xc4\x97 su daugiau kaip 60 lust\xc5\xb3. Ta\xc4\x8diau vartotojui pa\xc4\x8diam dar teko prid\xc4\x97ti korpus\xc4\x85, maitinimo transformatori\xc5\xb3, \xc4\xaftampos jungikl\xc4\xaf, klaviat\xc5\xabr\xc4\x85, monitori\xc5\xb3. V\xc4\x97liau u\xc5\xbe 72 JAV dol. buvo si\xc5\xabloma papildoma s\xc4\x85sajos plok\xc5\xa1t\xc4\x97 u\xc5\xbetikrinti ry\xc5\xa1\xc4\xaf su kasetiniu magnetofonu duomen\xc5\xb3 saugojimui._NEWLINE_1977 m. baland\xc5\xbeio m\xc4\x97n. kompiuterio kaina nukrito iki 475 JAV dol. Juo buvo prekiaujama iki rugpj\xc5\xab\xc4\x8dio m\xc4\x97n., nors jau baland\xc5\xbeio m\xc4\x97n. buvo pasirod\xc4\x99s Apple II. I\xc5\xa1 viso buvo pagaminta apie 200 Apple I kompiuteri\xc5\xb3.\n_START_SECTION_\nPalikimas\n_START_PARAGRAPH_\n2012 m. duomenimis, kolekcionieriai turi i\xc5\xa1saugoj\xc4\x99 apie 50 \xc5\xa1io modelio aparat\xc5\xb3. 2003 m. buvo pagamintas Apple I klonas, suderinamas su originalia programine \xc4\xafranga, kuris vadinosi Replica 1 ir kainavo apie 200 JAV dol. Taip pat i\xc5\xa1leid\xc5\xbeiami detali\xc5\xb3 komplektai su savaranki\xc5\xa1ko surinkimo instrukcijomis. \xc5\xa0\xc4\xaf kompiuter\xc4\xaf palaiko emuliatorius MESS._NEWLINE_2013 m. gegu\xc5\xbe\xc4\x97s m\xc4\x97n. Vokietijos mieste Kelne vykusiame aukcione vienas pirm\xc5\xb3j\xc5\xb3 \xe2\x80\x9eApple-1\xe2\x80\x9c parduotas u\xc5\xbe rekordin\xc4\x99 sum\xc4\x85 \xe2\x80\x93 ma\xc5\xbedaug 670 t\xc5\xabkst. doleri\xc5\xb3. Originalus 1976-\xc5\xb3j\xc5\xb3 gamybos aparatas buvo vienas i\xc5\xa1 \xc5\xa1e\xc5\xa1i\xc5\xb3 dar vis veikian\xc4\x8di\xc5\xb3 \xe2\x80\x9eApple 1\xe2\x80\x9c kompiuteri\xc5\xb3. 2012 m. lapkrit\xc4\xaf vienas i\xc5\xa1 j\xc5\xb3 \xe2\x80\x9eBreker\xe2\x80\x9c aukcione buvo nupirktas u\xc5\xbe 640 t\xc5\xabkst. doleri\xc5\xb3.'